Kampen mellem kvindelandsholdet og DBU fortsætter uden for forhandlingslokalerne

Af frygt for sanktioner fra det europæiske fodboldforbund, Uefa, forsøger DBU at samle et alternativt landshold til VM-kvalifikationskampen på tirsdag.

Elitechef Kim Hallberg og fungerende landstræner Søren Randa-Boldt har brugt lørdag aften på at afsøge mulighederne, men samtidig forsøger landsholdets anfører Pernille Harder og hendes holdkammerater at sabotere det arbejde.

I en video på hendes facebookside kommer Harder med et opråb til at alle de spillere, som DBU måtte forsøge at få til at stille op:

»Vi har allerede snakket med en del spillere, som har sagt nej tak, fordi de støtter op om os, og det er vi super glade for. Det er vigtigt!« siger hun og fortsætter:

»Jeg vil give et budskab til de spillere, som bliver ringet op om nogle timer. Hvis I støtter op om os, så sig nej tak! Det er den eneste måde, I kan hjælpe os. Så hav tillid til, at vi løser det her. Støt os og stol på os.«

Harder har som en del af landsholdets spillerråd siddet med til forhandlingerne med DBU. Da det hele lørdag brød sammen, fordi parterne ikke nåede til enighed inden for den deadline DBU havde sat op, langede hun ud efter forbundet og hævdede, at parterne kunne have nået en løsning, hvis de var fortsat nogle timer endnu.

Ifølge DBU’s kommunikationschef Jakob Høyer er der dog ifølge DBU’s opfattelse ikke mere at forhandle om på nuværende tidspunkt.

De danske spillere på kvindelandsholdet i fodbold håber at kunne genoptage overenskomstforhandlinger med Dansk Boldspil-Union (DBU) søndag, efter forhandlingerne er brudt sammen lørdag.

Spillerne har søndag morgen sendt et nyt aftaleforslag til DBU, oplyser Spillerforeningen i en pressemeddelelse.

»Vi har fremsendt et nyt aftaleforslag til DBU, hvor vi fortsat har samme rettigheder og grundlag som mændene, men hvor vi har skruet på økonomien,« siger holdets anfører, Pernille Harder.

»Jeg synes det er fair, at vi insisterer på, at kvinder og mænd har de samme basale rettigheder i vores aftaler, og så må vi rykke os på økonomien,« lyder det i en pressemeddelelse.